Zagreb, 16. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Borisa Abramovića, direktora trgovačkog društva Hrvatski operater tržišta energije d.o.o. (u daljnjem tekstu: HROTE d.o.o.)** na 122. sjednici održanoj 16. travnja 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Borisa Abramovića, direktora trgovačkog društva HROTE d.o.o., neće se pokrenuti, obzirom da iz pribavljenog očitovanja i dokumentacije ne proizlaze okolnosti koje bi upućivale da je dužnosnik izdavanjem putnih naloga zaposlenicima trgovačkog društva HROTE-a d.o.o. i naručivanjem alkoholnih pića bio u sukobu interesa ili počinio neku od povredi odredbi ZSSI-a, dok ostali uopćeni navodi prijave koji se odnose na angažiranje navodno povezanih osoba za izradu IT podrške, donacije prijateljima te zapošljavanje prijatelja i rodbinski povezanih osoba, nisu u dovoljnoj mjeri konkretizirani da bi Povjerenstvo po njima moglo postupati.**

Obrazloženje

U Povjerenstvu je pod brojem 711-U-3933-P-340/19-01-3 dana 21. studenoga 2019. zaprimljena neanonimna prijava mogućeg sukoba interesa podnesena protiv dužnosnika Borisa Abramovića, direktora trgovačkog društva HROTE d.o.o., povodom koje se vodi predmet P-340/19.

U navedenoj se prijavi navodi da Boris Abramović, kao direktor i odgovorna osoba navedenog trgovačkog društva, zloupotrebljava položaj i ovlasti te na nezakonit način stječe imovinsku korist za sebe, prijatelje i rodbinu. Naime, navodi se da je naložio izdavanje brojnih lažiranih putnih naloga, i to …………… tijekom stručnog osposobljavanja bez zasnivanja radnog odnosa za lokacije koje nemaju veze sa poslovanjem trgovačkog društva HROTE d.o.o., jer je isti u razdoblju obuhvaćenom putnim nalogom boravio u Zagrebu, a zauzvrat je vozio kćerku, dečka, rodbinu i prijatelje dužnosnika Borisa Abramovića, zatim ……………. i ……………….., koji su tijekom razdoblja na koje se odnose putni nalozi obavljali radove i druge poslove na nekretninama dužnosnika i s njime rodbinski povezanih osoba, te ……… …………………… kojoj su putni nalozi izdavani kao oblik nagrade/bonusa, jer je s njime rodbinski povezana osoba te ju je on zaposlio. Ističe se da su svrhe i lokacije putnih naloga neistinito prikazani.

Također se navodi da su osobe ……………. i ………….. tijekom radnog vremena obavljale brojne poslove na nekretninama u vlasništvu Borisa Abramovića i njegove rodbine, da je putem narudžbenica naručivao neopravdano velike količine alkoholnih pića koja koristi za privatne zabave, kao i da je povezanim osobama namještao nepotrebne javne natječaje za izradu IT podrške, iako trgovačko društvo ima zaposlene programere. U prijavi se iznosi kako zloupotrebljava položaj i ovlasti sustavnim mijenjanjem internih pravila radi lakšeg pogodovanja i zapošljavanja prijatelja te rodbine, što se odnosi na Pravilnik o donacijama i Pravilnik o sistematizaciji, na način da je donirao svojeg prijatelja na temelju izmijenjenog Pravilnika o donacijama i odlučivao o zapošljavanju rodbinski povezane osobe i prijatelja temeljem prethodno „namještenog“ Pravilnika o sistematizaciji za radna mjesta inženjera vodnog prometa i lingvista za rumunjski jezik, odnosno da je lažno prikazivao informacije o primanjima zaposlenika nadležnoj Hrvatskoj energetskoj regulatornoj agenciji (u daljnjem tekstu: HERA).

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona, stoga je dužnosnik Boris Abramović povodom obnašanja dužnosti direktora trgovačkog društva HROTE d.o.o., obvezan postupati sukladno odredbama ZSSI-a.

Povjerenstvo je radi ocjene osnovanosti i vjerodostojnosti navoda neanonimne prijave zatražilo od njezina podnositelja dopisom Broj: 711-I-32-P-340-19/20-02-17 od 8. siječnja 2020. dopunu i preciziranje prijave o okolnostima u kojem je razdoblju ………………. vozio kći, dečka i rodbinu dužnosnika Borisa Abramovića za vrijeme boravka na službenom putu, u kojem su razdoblju …………… i …………. obavljali poslove na nekretninama u dužnosnikovu vlasništvu za vrijeme boravka na službenom putu, i o kojom se nekretninama radi, u kojem je odnosu srodstva ………………………. s navedenim dužnosnikom, u kojem su razdoblju tijekom radnog vremena ………… i ……………. obavljali poslove na nekretninama u dužnosnikovu vlasništvu, ime i prezime ili naziv (tvrtka) povezane osobe kojoj se dodjeljuju poslovi izrade IT podrške, ime i prezime osobe kojoj su dodijeljene donacije te u kojem je odnosu srodstva s dužnosnikom, imena i prezimena osoba koja su zaposlena te u kojem su odnosu srodstva s dužnosnikom te druge osobe, u kojem su odnosu podatci o primanjima zaposlenika trgovačkog društva Hrvatski operator tržišta energije d.o.o., koji se dostavljaju HERA-i, s utvrđivanjem naknade za organizirane tržišta plina, te zbog čega bi dužnosnik prikazao lažne podatke, kako navodite u svojoj prijavi.

Također, Povjerenstvo je dopisom Broj: 711-I-33-P-340-19/20-03-17 od 8. siječnja 2020. od trgovačkog društva HROTE d.o.o. zatražilo očitovanje na okolnosti jesu li osobe ……………………………………. te …………………………………… boravili na službenom putu na koji su bili upućivani od strane trgovačkog društva HROTE d.o.o., ako jesu tko ih je odobravao, zajedno s dostavom izdanih putnih naloga za njihova službena putovanja, dokumentaciju na temelju koje je utvrđena potreba upućivanja na službeni put (pozivno pismo), te cjelokupnu dokumentaciju na temelju koje su utvrđeni i isplaćeni troškovi službenih putovanja, a što obuhvaća prijevozne karte, račune za ugostiteljske i hotelske usluge i za troškove cestarine, benzina i dr. Istim je dopisom navedeno trgovačko društvo pozvano navesti naručuje li alkoholna pića izdavanjem narudžbenica, ako da tko o tome donosi odluku i za koje se svrhe ista naručuju te koliko je na godišnjoj razini od 2015.g. do danas iz sredstava isplaćeno za nabavu alkoholna pića, zajedno sa svim narudžbenicama i računima po kojima su vršena plaćanja u tom razdoblju.

Uvidom u knjigu ulazne pošte Povjerenstva, utvrđeno je da podnositelj nije postupio po traženju i nije precizirao navode prijave u dijelu u kojem je to Povjerenstvo od njega zatražilo.

Trgovačko društvo HROTE d.o.o. očitovalo se dopisom, KLASA: 740-15/20-01/01, URBROJ: 251-544-07-20-2 od 21. siječnja 2020. u kojem se, vezano za naloge za službena putovanja, navodi da isto ima sklopljene ugovore o otkupu električne energije sa ukupno 1400 proizvođača električne energije, koji su ujedno i članovi EKO bilančne grupe, od kojih su 218 u obvezi plaćanja članarine te da skladno zakonu, HROTE d.o.o. članove zastupa na tržištu električne energije kao voditelj EKO bilančne grupe, odnosno prodaje električnu energiju na burzi električne energije i preko godišnjih aukcija koje organizira te preko aukcija koje organizira operator prijenosnog sustava. U dopisu se naglašava da na temelju podataka svakog proizvodnog postrojenja te planova proizvodnje vjetroelektrana i solarnih elektrana za dan unaprijed i tijekom dana, HROTE d.o.o. planira i prodaje električnu energije za pojedino proizvodno postrojenje te je ujedno odgovaran za trošak odstupanja operatoru prijenosnog sustava za odstupanja u planovima proizvodnje u odnosu na ostvarenu proizvodnju (u slučaju nepreciznosti planova proizvodnje, plaćaju se penali operatoru prijenosnog sustava u obliku mjesečnog troška odstupanja).

Iznosi se da iz navedenog razloga zaposlenici trgovačkog društva HROTE d.o.o. povremeno i po potrebi, ali u pravilu bez poziva, posjećuju lokacije na kojima se nalaze proizvodna postrojenja proizvođača članova EKO bilančne grupe kako bi se uvjerili, odnosno provjerili autentičnost podataka u sustavu upravljanja postrojenjem koje HROTE d.o.o. koristi prilikom izrada planova proizvodnje članova EKO bilančne grupe.

U pogledu računa za dobavljače alkoholnih pića, u dopisu se napominje da se isti odnose na darove za zaposlenike društva u prigodi božićnih i novogodišnjih blagdana, te da u istim prigodama Uprava daruje svoje poslovne partnere (gotovo 1400 poslovnih partnera, proizvođača električne energije koji imaju sklopljene ugovore o otkupu električne energije) navedenim poklonima, kao i da drugo rukovodeće osoblje trgovačkog društva HROTE d.o.o. daruje naručena alkoholna pića svojim kolegama u partnerskim trgovačkim društvima. Zaključno se iznosi da se alkoholna pića nabavljaju i u svrhu organiziranja proslava prigodom obilježavanja Dana osnivanja HROTE-a te održavanja “team buildinga“.

Očitovanju prileže nalog za službeno putovanje Broj: U08.2/38/19 za zaposlenika …………………….., radi službenog puta u Dubrovnik, posjet VE Rudine, od 29. ožujka 2019. do 1. travnja 2019., kojim se odobrava isplata 680,00 kn, uz korištenje službenog automobila, potpisan od dužnosnika Borisa Abramovića, s priloženim izvješćem o službenom putovanju, nalogom za isplatu, te obračunom putnih troškova, nalog za službeno putovanje Broj: F03.2/37/19 za zaposlenika ……………….., radi službenog puta u Dubrovnik, posjet VE Rudine, predviđeno trajanje 4 dana od 29. ožujka 2019. do 1. travnja 2019., kojim se odobrava isplata 680,00 kn, uz korištenje službenog automobila, potpisan od navedenog dužnosnika, s izvješćem o službenom putovanju od 3. travnja 2019., nalogom za isplatu, te obračunom putnih troškova, nalog za službeno putovanje Broj: F03.2/69/19 za zaposlenika ………….., radi službenog puta u Dubrovnik, posjet VE Rudine od 28. lipnja 2019. do 1. srpnja 2019., kojim se odobrava isplata od 510,00 kn, uz korištenje službenog automobila, potpisan od navedenog dužnosnika, s nalogom za isplatu te obračunom putnih troškova, nalog za službeno putovanje Broj: U07.2/68/19 za zaposlenicu …………………………, radi sudjelovanja na obrani završnog rada (poslijediplomski stručni studij) službeno putovanje u Rijeku 2. srpnja 2019., kojim se odobrava isplata 640,00 kn, uz korištenje službenog automobila, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova, nalog za službeno putovanje Broj: U08.2/70/19 za zaposlenika …………………………….., radi službenog puta u Šibenik, posjet VE Crno brdo, 16. kolovoza 2019., kojim se odobrava isplata 170,00 kn, uz korištenje službenog automobila, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova, nalog za službeno putovanje Broj: 2.1.5./40/18 za zaposlenika ………………., radi službenog puta u Katuni, posjet VE Katuni, 19. travnja 2018., kojim se odobrava isplata 680,00 kn, uz korištenje službenog automobila, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova, nalog za službeno putovanje Broj: 2.1.4./40/18 za zaposlenicu ………………………, radi službenog puta u Rovinj, sudjelovanje na intenzivnom treningu za menadžment poslovanja, 25. travnja 2018. do 30. travnja 2018, kojim se odobrava isplata 680,00 kn, uz korištenje službenog automobila, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova koji su iznosili 3.196,00 kn, nalog za službeno putovanje Broj: 2.1.5./51./18 za zaposlenika ………………., radi službenog puta u Krasno, posjet pilani Krasno, 18. svibnja 2018., trajanje dva dana, kojim se odobrava isplata 340,00 kn, uz korištenje službenog automobila, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova, nalog za službeno putovanje Broj: 4.0.6./61./18. za zaposlenika ……………….., radi službenog puta u Dubrovnik, sudjelovanje na Ljetnoj školi naftnog inženjerstva, 10. lipnja 2018., trajanje 5 dana, kojim se odobrava isplata 680,00 kn, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova u iznosu od 780,00 kn, nalog za službeno putovanje Broj: 2.1.5./64./18 za zaposlenika …………………, radi službenog puta u Dubrovnik, posjet VE Rudine, 29. lipnja 2018., trajanje dva dana, kojim se odobrava isplata 170,00 kn, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova od 560,00 kn, nalog za službeno putovanje Broj: 2.1.4./70/18 za zaposlenicu …………………….., radi službenog puta u Vrsar, edukacija za vještine komuniciranja, 17. listopada 2018, pet dana, kojim se odobrava isplata 850,00 kn, uz korištenje službenog automobila, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova koji su iznosili 2.600,00 kn, nalog za službeno putovanje Broj: 2.1.4./115/18 za zaposlenicu ……………………., radi službenog puta u Budimpeštu, unapređenje poslovne suradnje, 23. studenoga 2018, ćetiri dana, kojim se odobrava isplata 150,00 EUR-a, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova koji su iznosili 3.987,24 kn, nalog za službeno putovanje Broj: 1.2.4./64./17 za zaposlenika …………………, radi službenog puta u Ston, posjet VE Rudine, 6. srpnja 2017., trajanje četiri dana, kojim se odobrava isplata 680,00 kn, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova od 795,00 kn, nalog za službeno putovanje Broj: 1.2.1.2./38/17 za zaposlenika ……………….., radi službenog puta u Ston, posjet VE Rudine, 4. svibnja 2017., trajanje dva dana, kojim se odobrava isplata 340,00 kn, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova, nalog za službeno putovanje Broj: 3.0.2./88/17 za zaposlenika …………, radi službenog puta u Beograd, sastanak HROTE-EMS, 5. listopada 2017., trajanje tri dana, kojim se odobrava isplata 75 EUR-a, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova, nalog za službeno putovanje Broj: 2.2.4./30/17 za zaposlenika …………….., radi službenog puta u Ljubljanu, sudjelovanje na Regionalni centar za otpad, 7. travnja 2017., kojim se odobrava isplata 50,00 EUR-a, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova, nalog za službeno putovanje Broj: 3.0.2./27/17 za zaposlenika …………………, radi službenog puta u Ljubljanu, sudjelovanje na Regionalni centar za otpad, 7. travnja 2017., kojim se odobrava isplata 50,00 EUR-a, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova, nalog za službeno putovanje Broj: 1.2.4./71/16 za zaposlenika ………………, radi službenog puta u Senj, posjet VE Vrataruša, VE Senj, 10. lipnja 2016., kojim se odobrava isplata 170,00 kn, uz korištenje službenog automobila, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova od 284,00 kn, nalog za službeno putovanje Broj: 3.0.2./70/16 za zaposlenika …………….., radi službenog puta u Senj, posjet VE Vrataruša, VE Senj, 10. lipnja 2016., kojim se odobrava isplata 170,00 kn, uz korištenje službenog automobila, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova, nalog za službeno putovanje Broj: 3.0.2./121/16 za zaposlenika ……………, radi službenog puta u Split, sudjelovanje na 12. simpoziju o sustavu vođenja EES-a - CIGRE, 14. studenoga 2016., trajanje dva dana, kojim se odobrava isplata 340,00 kn, potpisan od navedenog dužnosnika, s izvješćem o službenom putovanju, nalogom za isplatu, te obračunom putnih troškova od 2.243,00 kn.

Također, očitovanju prileže narudžbenice i računi raznih poslovnih subjekata za razdoblje od 2015. do 2019., koji se odnose na nabavu i plaćanje alkoholnih pića u tom razdoblju od strane trgovačkog društva HROTE d.o.o.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Obzirom da Povjerenstvo osnovanost i vjerodostojnost navoda prijave provjerava traženjem očitovanja i dokumentacije od nadležnog tijela, isto je zatraženo od trgovačkog društva HROTE d.o.o. te je po izvršenom uvidu utvrdilo da su osobe za koje se u prijavi navodi da nisu boravili na službenom putu po izdanim putnim nalozima, a koje su zaposlenici trgovačkog društva HROTE d.o.o., ……………………………………………. te ………………………., prema podacima putnih naloga bili na službenom putu na koji su bili upućeni od strane poslodavca.

Naime, navedene dokumente potpisivao je dužnosnik Boris Abramović te se u istima navode datum početka službenog puta, njegovo trajanje, odredište i razlog upućivanja na put, kao i isplaćeni troškovi predujma, a priložena je dokumentacija koja obuhvaća izvješće o službenom putovanju te konačni obračun troškova, pri čemu iz očitovanja navedenog trgovačkog društva, ali i samih naloga, proizlazi da su navedeni zaposlenici HROTE-a d.o.o. bili na službenom putovanju u svrhu posjete institucijama koje se bave proizvodnjom električne energije, s kojima je to društvo prema navodima očitovanja u poslovnom odnosu, kao i radi prisutnosti sastancima s predstavnicima drugih poslovnih subjekata, ali i njihova sudjelovanja na stručnim edukacijama te radi obrane završnog rada na poslijediplomskom stručnom studiju.

U postupku iz svoje nadležnosti, Povjerenstvo je nakon uvida u zaprimljenu dokumentaciju, utvrđivalo postoje li u kontekstu izdanih putnih naloga konkretnih zaposlenika trgovačkog društva HROTE d.o.o., okolnosti koje mogu dovesti u sumnju nepristranost dužnosnika kada odlučuje o njihovu upućivanju na službeni put, potpisuje putne naloge ili razmatra podnesene izvješća te se vrši konačni obračun troškova službenog puta. Obzirom da se u prijavi navode takve moguće okolnosti na strani više zaposlenika trgovačkog HROTE d.o.o. koje se odnose na rodbinsku povezanost s dužnosnikom i isplaćene putne troškove službenog puta za razdoblje tijekom kojeg su dužnosniku obavljali razne privatne usluge, te da je Povjerenstvo pozvalo podnositelja prijave da precizira eventualnu rodbinsku povezanost s tim zaposlenikom kao i okolnosti pružanja navedenih privatnih usluga, a podnositelj to nije učinio, radnje koje je dužnosnik u obnašanju direktora trgovačkog društva HROTE d.o.o. poduzeo u pogledu tih osoba prema informacijama kojima Povjerenstvo trenutno raspolaže ne mogu biti dovedene u pitanje sa stajališta odredbi ZSSI-a.

Nadalje, u odnosu na naručivanje alkoholnih pića od strane trgovačkog društva HROTE d.o.o., u prijavi se ne navodi da bi bilo koji poslovni subjekt od koga su ista naručivana bio u bilo kakvom odnosu interesne ili druge osobne povezanosti s dužnosnikom, dok se ista vrsta robe, prema navodima zaprimljenog očitovanja, daruje zaposlenicima i poslovnim partnerima u vrijeme blagdana, te se poslužuje prigodom organiziranja proslava i zajedničkih aktivnosti zaposlenika HROTE d.o.o. Obzirom da nije utvrđena interesna ili druga povezana sa poslovnim subjektima od kojih su naručivana alkoholna pića te da su narudžba i plaćanje istih za potrebe društva uredno dokumentirani i knjiženi u poslovnim knjigama trgovačkog društva HROTE d.o.o., što prema prijavitelju nije sporno, iz tih okolnosti ne proizlazi da bi ih dužnosnik koristio za svoje privatne potrebe, slijedom čega nisu utvrđene okolnosti koje bi upućivale na moguću povredu odredbi ZSSI-a.

U odnosu na s dužnosnikom povezane osobe, od kojih bi prema sadržaju prijave bile tražene usluge za izradu IT podrške, učinjene donacije prijateljima dužnosnika te zapošljavanje osoba koje bi s dužnosnikom bile povezane, a zbog čega su navodno bile izvršene izmjene općih akata trgovačkog društva HROTE d.o.o., podnositelj prijave po pozivu Povjerenstva nije precizirao o kojim se osobama niti kakvoj konkretnoj vrsti rodbinske povezanosti radi, slijedom čega u tom dijelu nisu mogli biti provjeravani takvi uopćeni i neprecizni navodi.

Obzirom da se u prijavi iznose okolnosti koje upućuju na eventualno nezakonito trošenje sredstava, a posebice imajući u vidu izdavanje putnog naloga radi obrane završnog rada na poslijediplomskom stručnom studiju te navodno netočno prikazane podatke o primanjima zaposlenika državnoj agenciji HERA-i u svrhu povećanja naknade za organiziranje tržišta plina, Povjerenstvo će cjelokupno pribavljenu dokumentaciju dostaviti na nadležno postupanje Državnom uredu za reviziju.

Obzirom na navedeno, nisu utvrđene okolnosti koje bi upućivale da je dužnosnik Boris Abramović izdavanjem putnih naloga za službena putovanja zaposlenika trgovačkog društva HROTE-a d.o.o. te naručivanjem alkoholnih pića bio u sukobu interesa ili počinio neku od povredi odredbi ZSSI-a, dok ostali navodi prijave zbog nepostupanja po traženju Povjerenstva nisu mogli biti provjereni.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Boris Abramović, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana